Rīgā

    .08.2013. Nr.

Uz 15.05.2013. Nr.9/12-2-n/87-11/13

Saeimas

 Publisko izdevumu

 un revīzijas komisijai

Par iedzīvotāju reģistra datiem

Atbildot uz Saeimas Publisko izdevumu un revīzijas komisijas (turpmāk – Komisija) 2013.gada 15.maija vēstuli Nr. 9/12-2-n/87-11/13, kurā Ministru kabinets aicināts veikt pasākumus, kas nodrošinās starpresoru sadarbību esošo datu par pastāvīgajiem valsts iedzīvotājiem (t.sk. bērniem) apzināšanai un apmaiņai, Ministru kabinets sniedz šādu informāciju.

Komisijas vēstulē tiek norādīts, ka atbilstoši Izglītības kvalitātes valsts dienesta publiskotajai informācijai 2012./2013.mācību gadā nevienas izglītības iestādes sarakstā nav reģistrēti 12618 bērni, turklāt par 2648 bērniem pašvaldībām vispār nav informācijas. Vienlaikus Komisija vēstulē aicina apkopot citu resoru rīcībā esošos datus, jo, piemēram, Veselības ministrijas, Labklājības ministrijas, Finanšu ministrijas un Izglītības un zinātnes ministrijas padotības iestāžu rīcībā ir dati, kas varētu būt par pamatu Latvijas Republikā pastāvīgi dzīvojošas personas statusa izvērtēšanai.

Ņemot vērā minēto, Iekšlietu ministrija 2013.gada 26.jūlijā organizēja sanāksmi, kurā piedalījās Pilsonības un migrācijas lietu pārvaldes, Labklājības ministrijas, Valsts sociālās apdrošināšanas aģentūras, Valsts ieņēmumu dienesta, Veselības ministrijas, Nacionālā veselības dienesta un Slimību profilakses un kontroles centra pārstāvji. Tāpat tika iegūta informācija un viedoklis no Izglītības kvalitātes valsts dienesta un Valsts bērnu tiesību aizsardzības inspekcijas pārstāvjiem.

Sanāksmes laikā tika secināts, ka, lai pilnveidotu līdzšinējo informāciju par iedzīvotāju, t.sk. bērnu pastāvīgo dzīvesvietu, nav nepieciešams veikt izmaiņas Iedzīvotāju reģistrā (turpmāk – reģistrs), taču nepieciešams apsvērt vairākus pasākumus un iniciatīvas normatīvo aktu grozījumiem, kas varētu efektīvāk palīdzēt iegūt kvalitatīvāku informāciju par Latvijā dzīvojošiem bērniem.

Informējam, ka pašlaik reģistrā netiek uzkrātas ziņas par Latvijas Republikā pastāvīgi dzīvojošas personas statusu, jo saskaņā ar Iedzīvotāju reģistra likumu šādas ziņas reģistrā nav jāiekļauj. Tāpat nav tādu tiesību normu, kas paredzētu Latvijas Republikā pastāvīgi dzīvojošas personas statusa noteikšanas kritērijus. Saskaņā ar Iedzīvotāju reģistra likuma 10.panta pirmās daļas 10.punktu vienas no reģistrā iekļaujamām ziņām par personu ir ziņas par deklarētās, reģistrētās vai personas norādītās dzīvesvietas adresi. Personas norādītajai dzīvesvietas adresei ir informatīvs raksturs. Savukārt, ievērojot Dzīvesvietas deklarēšanas likuma 3.panta pirmo daļu, dzīvesvieta ir jebkura personas brīvi izraudzīta ar nekustamo īpašumu saistīta vieta (ar adresi), kurā persona labprātīgi apmetusies ar tieši vai klusējot izteiktu nodomu tur dzīvot, kurā dzīvot tai ir tiesisks pamats un kuru šī persona atzīst par vietu, kur tā sasniedzama tiesiskajās attiecībās ar valsti un pašvaldību.

Saskaņā ar Dzīvesvietas deklarēšanas likuma 4.panta pirmo daļu dzīvesvietas maiņas gadījumā attiecīgās personas pienākums ir mēneša laikā, kopš tā pastāvīgi dzīvo jaunajā dzīvesvietā, deklarēt to dzīvesvietas deklarēšanas iestādē.

Atbilstoši Dzīvesvietas deklarēšanas likuma 6.panta trešajai daļai nepilngadīgo un rīcībnespējīgo personu dzīvesvietu deklarē persona, kura saskaņā ar likumu vai bāriņtiesas lēmumu ir attiecīgās personas aizbildnis vai aizgādnis. Pamatojoties uz Dzīvesvietas deklarēšanas likuma 6.panta piekto daļu, ja personas dzīvesvieta ir ārvalstī, dzīvesvietas deklarēšanas pienākums ir izpildīts, ja dzīvesvietas deklarētājs sniedzis ziņas par dzīvesvietu Iedzīvotāju reģistra likumā noteiktajā kārtībā.

Saskaņā ar Iedzīvotāju reģistra likuma 15.panta otro daļu, ja persona, kurai ir Latvijas valstiskā piederība, uzturas ārpus Latvijas ilgāk par sešiem mēnešiem, tās pienākums ir paziņot Pilsonības un migrācijas lietu pārvaldei (turpmāk – Pārvalde) savas dzīvesvietas adresi ārvalstīs, kā arī citas izmaiņas reģistrā iekļautajās ziņās par sevi, saviem bērniem, kas jaunāki par 18 gadiem, un par personām, kas atrodas tās aizbildnībā vai aizgādnībā (ar Latvijas konsulārās vai diplomātiskās pārstāvniecības starpniecību), ja šīs izmaiņas izdarītas ārvalstu institūcijās. Personām, kurām ierobežota rīcībspēja, minētās ziņas ir tiesības iesniegt Pārvaldei.

Bērnu tiesību aizsardzības likuma 67.panta otrajā daļā ir noteikts, ka par bērna dzīvesvietu šā likuma izpratnē uzskatāma viņa vecāku deklarētā dzīvesvieta. Ja bērna vecāku deklarētās dzīvesvietas atrodas dažādās administratīvajās teritorijās, par bērna dzīvesvietu uzskatāma tā vecāka deklarētā dzīvesvieta, pie kura viņš dzīvo. Atbilstoši Bērnu tiesību aizsardzības likuma 67.panta trešajai daļai, ja bērna vecākiem vai bērnam nav deklarētas dzīvesvietas, par bērna dzīvesvietu uzskatāma viņa vecāku faktiskā dzīvesvieta.

Ievērojot minēto, pašreiz Pārvaldei nav tiesiska pamata pastāvīgi dzīvojošas personas statusu kādai personai ne noteikt, ne arī reģistrēt šādas ziņas par personu reģistrā.

Vienlaikus jāatzīmē, ka saskaņā ar Civillikuma 7.pantu dzīvesvieta (domicils) ir tā vieta, kur persona ir labprātīgi apmetusies ar tieši vai klusējot izteiktu nodomu tur pastāvīgi dzīvot vai darboties. Vienai personai var būt arī vairākas dzīvesvietas. Pagaidu uzturēšanās nerada dzīvesvietas tiesiskās sekas un ir apspriežama ne pēc tās ilguma, bet pēc nodoma.

Tādējādi tikai pati persona var noteikt, kur ir tās pastāvīgā dzīvesvieta, jo saskaņā ar iepriekšminētā Civillikuma 7.pantu izšķirošā nozīme ir labprātīgam personas nodomam[[1]](#footnote-1).

Līdz ar to, ja reģistrā dzīvesvietas ziņu laukā tiktu iekļautas ziņas, kas saņemtas nevis no personas, bet no citām valsts iestādēm, tās vairs nebūtu uzskatāmas par ziņām par dzīvesvietu Dzīvesvietas deklarēšanas likuma, Civillikuma un Iedzīvotāju reģistra likuma izpratnē.

Ieviešot šāda veida praksi, varētu rasties situācija, ka persona nezinātu, ka tās personīgi sniegtās ziņas ir aizstātas ar kādas valsts pārvaldes iestādes sniegtajām ziņām un pieņemot, ka ir aktuālas iepriekš sniegtās ziņas par dzīvesvietu, persona neinformētu atbildīgās iestādes, ja atkal dzīvotu iepriekš deklarētajā dzīvesvietā.

Būtu jāņem vērā arī tas, ka ar informāciju no citām iestādēm par personas atrašanos ārpus Latvijas nevar aizstāt ziņas par personas deklarēto dzīvesvietu, jo tās ir ziņas, ko persona, pildot pienākumu, ir sniegusi valstij par vietu, kur tā ir sasniedzama un kuru tā uzskata par savu dzīvesvietu. Vienlaikus persona visticamāk paļausies uz to, ka ir sasniedzama tiesiskajās attiecībās ar valsti un pašvaldību tieši deklarētajā adresē, nevis iestādes norādītajā.

 Jānorāda, ka personas pienākums deklarēt dzīvesvietu, tai skaitā arī paziņot dzīvesvietu ārvalstī (Dzīvesvietas deklarēšanas likuma 6.panta piektā daļa), ir cieši saistīts ar personas sasniedzamību (Paziņošanas likuma 4.pants).

Tāpat sarežģījumi varētu rasties saistībā arī ar citu iestāžu sniegtās informācijas aktualitāti, proti, ir maz ticams, ka attiecīgās iestādes, līdz ar to arī reģistrs, saņems informāciju par izmaiņām iepriekš sniegtajās ziņās, kas norāda, ka persona pastāvīgi dzīvo ārpus Latvijas. Turklāt dažādu valsts pārvaldes iestāžu informācija par personas atrašanos ārpus Latvijas Republikas varētu arī atšķirties.

Norādām, ka Dzīvesvietas deklarēšanas likums ir uzlicis pienākumu arī pašvaldībām rūpēties par to, lai personām, kurām nav reģistrēta dzīvesvieta, bet ir ziņas par faktisko dzīvesvietu, tiktu reģistrēta dzīvesvieta pēc attiecīgās pašvaldības iniciatīvas (Dzīvesvietas deklarēšanas likuma 10.pants).

Tādējādi uzskatām, ka reģistru pašlaik nebūtu pamats papildināt ar informāciju, kuras lietderīgums var būt īslaicīgs un ticamība apšaubāma un kas līdz ar to neradīs nekādas turpmākas juridiskās sekas.

Vienlaikus vēršam Jūsu uzmanību uz šādiem citiem iespējamiem risinājumiem informācijas par iedzīvotājiem iegūšanai, izmantojot valsts informācijas sistēmas.

Izvērtējama būtu iespēja nākotnē izmantot Veselības ministrijas padotības iestādes - Slimību profilakses un kontroles centra pārziņā esošajā Jaundzimušo reģistrā uzkrāto informāciju.

Jaundzimušo reģistrā tiek uzkrāta un reģistrēta informācija par visām dzemdībām un jaundzimušajiem, kuri dzimuši Latvijā. Jaundzimušo reģistra pamatmērķis ir nodrošināt veselības statistikas datu uzskaiti un apstrādi, tajā skaitā datu kopsavilkumu veidošanu, datu analīzi par jaundzimušajiem, viņu dzimšanas apstākļiem, mātes slimībām u.tml. Atbilstoši pašreiz spēkā esošajai kārtībai ārstniecības iestāde iesniedz Jaundzimušo reģistrā jaundzimušo kartē (veidlapa Nr.098/u) iekļauto informāciju (Ministru kabineta 2006.gada 4.aprīļa noteikumu Nr.265 "Medicīnisko dokumentu lietvedības kārtība" 36.pielikums).

 Pašlaik lielākajai daļai Jaundzimušo reģistrā esošajiem datiem līdz 2010.gadam (ieskaitot) ir pievienoti bērnu personas kodi, izmantojot vienreizējo datu apmaiņas mehānismu ar Pārvaldi. Lai nodrošinātu un uzlabotu Jaundzimušo reģistra datu pilnīgumu, pašlaik tiek izstrādāts mehānisms, lai nodrošinātu automātisku personas kodu pievienošanu datiem par bērniem pēc to reģistrācijas reģistrā.

Pamatojoties uz Veselības ministrijas ierosinājumu, Slimību profilakses un kontroles centrs varētu sniegt reģistram tos datus, kuriem pēc datu apmaiņas nepievienojas personas kodi, ņemot vērā atsevišķos izņēmumus, kad ir daudzaugļu grūtniecības u.c. nosacījumus, kad jaundzimušajam personas koda pievienošana no Jaundzimušo reģistra nav iespējama[[2]](#footnote-2). Rezultātā tiktu iegūts to bērnu skaits, kas ir dzimuši, bet nav piereģistrēti reģistrā, ja tādi gadījumi būtu (saskaņā ar Civilstāvokļa aktu reģistrācijas likuma 24. un 25.pantu bērna tēvam vai mātei mēneša laikā pēc bērna piedzimšanas ir pienākums par to paziņot dzimtsarakstu iestādei). Šādu informāciju, iespējams, turpmāk varētu izmantot pašvaldības un bāriņtiesas, nodrošinot šādi konstatēto bērnu apsekošanu.

Darām zināmu, ka norādītā Veselības ministrijas priekšlikuma īstenošanai būtu nepieciešams veikt izmaiņas normatīvajos aktos, atrunājot kārtību un laika intervālu, kādā tiktu sniegti dati, ņemot vērā arī fizisko personu datu aizsardzības nosacījumus, kā arī minētais risinājums prasītu papildus valsts budžeta līdzekļus.

 Vienlaikus informējam, ka, ievērojot Rīcības plāna pamatnostādņu "Ģimenes valsts politikas pamatnostādnes 2011.-2017.gadam" īstenošanai 2012.-2014.gadā (apstiprināts ar Ministru kabineta 2012.gada 7.decembra rīkojumu Nr.584) 2.1.3.uzdevumu, Tieslietu ministrijai uzdots izvērtēt iespēju ieviest ārstniecības iestāžu vai ārstniecības personu sniegtās informācijas par bērna dzimšanu, kas apliecina dzimšanas faktu un kurā norādīts bērna dzimums, dzimšanas vieta un laiks, mātes vārds, uzvārds, automātisku reģistrēšanu no ārstniecības iestādēm dzimtsarakstu nodaļās, neiesaistot bērna vecākus.

Par Valsts sociālās apdrošināšanas aģentūras (turpmāk – Aģentūra) rīcībā esošo datu iespējamo izmantošanu informējam, ka atbilstoši Eiropas Parlamenta un Padomes regulas (EK) Nr.883/2004 *Par sociālās nodrošināšanas sistēmu koordinēšanu un regulas Nr.987/2009 ar ko nosaka īstenošanas kārtību Regulai (EK) Nr.883/2004 par sociālās nodrošināšanas sistēmu koordinēšanu* prasībām aģentūra nodrošina informācijas apmaiņu ar citu Eiropas Savienības un Eiropas Ekonomiskās zonas (turpmāk - ES/EEZ) dalībvalstu sociālās drošības iestādēm. Šīs informācijas apmaiņas mērķis ir nodrošināt minētajās regulās noteikto dalībvalstu sociālās drošības shēmu koordinācijas noteikumu izpildi gadījumos, kad dalībvalstu iedzīvotāji pārvietojas no vienas dalībvalsts uz citu. Tas nozīmē, ka, lai noteiktu personu tiesības uz pensijām un pabalstiem, Aģentūra ar citām ES/EEZ valstīm apmainās ar informāciju, kas ir būtiska šī mērķa sasniegšanai.

Aģentūra no citām ES/EEZ dalībvalstīm var saņemt šādu informāciju, kas atkarībā no konkrētās lietas specifikas, var ietekmēt pabalsta saņēmēja tiesības uz ģimenes pabalstu:

1. iesniedzēja personas kods, vārds, uzvārds, deklarētā adrese;
2. mātes un/vai tēva personas kods, ES/EEZ sociālās apdrošināšanas numurs, deklarētā adrese, faktiskā adrese ārzemēs, informācija par darbu citā ES dalībvalstī;
3. informācija par bērnu – personas kods, vārds, uzvārds, bērna dzīvesvietas valsts, datumi, no kura un līdz kuram bērns dzīvo vai dzīvoja dzīvesvietas valstī (var nebūt, ja, piemēram, abi bērna vecāki strādā citā ES dalībvalstī);
4. informācija par izglītības iestādi – nosaukums, valsts, kurā reģistrēta izglītības iestāde, mācību perioda sākuma un beigu datums (var nebūt, ja bērna mācības skolā neietekmē vecāku tiesības uz pabalstu).

Jāatzīmē, ka visbiežāk iemesls informācijas apmaiņas uzsākšanai ir pabalsta saņēmēja vēršanās Aģentūrā vai citas ES/EEZ valsts sociālās drošības iestādē ar iesniegumu par pabalstu saņemšanu. Piemēram, pabalsta saņēmējs paziņo Aģentūrai, ka atsakās no Latvijas ģimenes pabalsta, jo dzīvo ārzemēs, vai arī Aģentūra saņem citas valsts paziņojumu, kurā Latvijas pabalsta saņēmējs ir pieprasījis ģimenes pabalstus.

Informācija no citām ES/EEZ valstīm tiek saņemta papīra dokumentu veidā un tā tiek izmantota, lai konkrētajā lietā noteiktu bērna vecāku tiesības uz pabalstu saņemšanu Latvijā. Tā kā informācija tiek izmantota tikai personas tiesību izvērtēšanai, nevis pabalsta aprēķinam, tā netiek ievadīta Aģentūras sociālās apdrošināšanas informācijas sistēmā.

Ievērojot to, ka iegūtā informācija pēc lēmuma pieņemšanas par pabalsta izmaksas pārtraukšanu turpmāk netiek aktualizēta līdz brīdim, kad tiek saņemts jauns personas iesniegums par pabalsta izmaksas atjaunošanu, un turpmāka šīs informācijas meklēšana vai nodošana citām Latvijas iestādēm būtu pilnībā manuāls, ļoti darbietilpīgs un neefektīvs process, pašlaik Aģentūras rīcībā esošās informācijas izmantošana valsts pastāvīgo iedzīvotāju (bērnu) skaita noteikšanā nebūtu lietderīga.

Arī Valsts ieņēmumu dienests ir norādījis, ka tā rīcībā nav informācijas par bērniem, kā arī Valsts ieņēmumu dienestā nav un netiek plānots veidot kādu datu bāzi, kurā būtu apkopota šāda veida informācija par bērniem, jo tā Valsts ieņēmumu dienesta pienākumu veikšanai nav nepieciešama.

Par obligātā izglītības vecumā esošo bērnu uzskaites pilnveidošanu informējam, ka Izglītības kvalitātes valsts dienests pašlaik apkopo informāciju par tiem obligātā izglītības vecumā esošajiem bērniem, kuri nav reģistrēti nevienas izglītības iestādes sarakstā. Attiecīgi saskaņā ar Ministru kabineta 2009.gada 4.augusta noteikumu Nr.871 „Obligāto izglītības vecumu sasniegušo bērnu uzskaites kārtība” 6.punktu pašvaldībām ir pienākums noskaidrot iemeslu, kādēļ bērns nav reģistrēts izglītības iestāžu sarakstā[[3]](#footnote-3). Taču pašlaik:

1. jāizvērtē pašvaldību rīcību (tās regularitāti, darbību secību un apjomu), lai noskaidrotu iemeslus, kuru dēļ bērns nav reģistrēts izglītības iestādes sarakstos, kā arī nav vienota rīcība gadījumā, ja bērns izvairās (dažādu objektīvo/subjektīvo iemeslu dēļ) iegūt obligāto pamatizglītību. Vairākās pašvaldībās nav noteikta konkrēta atbildīgā persona darbam ar šādiem bērniem, kā arī atsevišķos gadījumos no pašvaldības vai tās iestāžu puses netiek novērsta izvairīšanās iegūt pamatizglītību, aizbildinoties, galvenokārt, ar veselības, sociālām un finansiālām problēmām;
2. Izglītības kvalitātes valsts dienestam trūkst pilnvarojuma, lai apkopotu informāciju par 5 – 6 gadīgo bērnu sagatavošanu pamatizglītības ieguvei. Turklāt ir jāņem vērā, ka šī sagatavošana var notikt ne tikai izglītības iestādē, bet arī ģimenē;
3. lai gan valstī pastāvošais normatīvais regulējums paredz rīcību izglītības iestādēm, pašvaldību sociālajiem dienestiem un bāriņtiesām un citām institūcijām gadījumos, kad tiek konstatēts, ka ir bērns ir reģistrēts izglītības iestādē, bet to ilgstoši neapmeklē[[4]](#footnote-4), nav noteiktas vienotas, visām pašvaldībām kopējas darbības šo gadījumu risināšanai un katra pašvaldība pati ir tiesīga izvēlēties situāciju risināšanas procesus un iesaistītos speciālistus;
4. lai gan valstī pastāvošais normatīvais regulējums paredz vispārīgas darbības izglītības iestādēm, pašvaldību sociālajiem dienestiem un bāriņtiesām un citām institūcijām gadījumos, kad tiek konstatēts, ka bērns ir reģistrēts izglītības iestādē, bet to ilgstoši neapmeklē, nav noteikta vienota, visām pašvaldībā kopēja rīcība šo gadījumu risināšanai un katra pašvaldība pati ir tiesīga izvēlēties situācijas risināšanas procesus un iesaistītos speciālistus;
5. netiek apzināts, cik Latvijas Republikā deklarēto obligātajā izglītības vecumā esošo bērnu iegūst obligāto pamatizglītību ārzemēs;
6. valstij nav iespēju pārliecināties, vai bērns līdz 5 gadu vecuma sasniegšanai saņem pirmsskolas izglītības vai bērnu uzraudzības pakalpojumu.

Saskaņā ar Izglītības kvalitātes valsts dienesta sniegto informāciju konstatētās problēmas, iespējams, varētu risināt, veicot sekojošus pasākumus.

1.Visaptveroša (sistemātiska) obligātā izglītības vecumā esošo bērnu uzskaite:

1.1. jāizvērtē iespēja pilnveidot normatīvos aktus, paredzot pilnvarojumu Izglītības kvalitātes valsts dienestam noskaidrot informāciju par visiem obligātā izglītības vecumā esošajiem bērniem, kuri nav reģistrēti izglītības iestāžu sarakstos (t.i., pilnvarojums darboties ārpus izglītības iestādes), tostarp arī informāciju par visu obligātā izglītības vecumā esošo bērnu izglītības kvalitāti un atbilstību Latvijas Republikā pieņemtajiem standartiem. Būtu jāparedz arī, ka pašvaldībām ir pienākums noteikt atbildīgo personu par obligātās izglītības ieguvi, kā arī izveidot starpprofesionālo grupu/komandu, nepieciešamības gadījumā pieaicinot citu kompetento iestāžu (piemēram, Izglītības kvalitātes valsts dienesta, Valsts bērnu tiesību aizsardzības inspekcijas u.c. iestāžu pārstāvjus), lai risinātu problēmu un sniegtu atbalstu, ja tiek konstatēts, ka bērns izvairās iegūt obligāto pamatizglītību;

1.2. jāgroza Ministru kabineta 2009.gada 4.augusta noteikumi Nr.871 „Obligāto izglītības vecumu sasniegušo bērnu uzskaites kārtība”, nosakot arī 5 – 6 gadu vecumu sasniegušo bērnu uzskaiti, jo šobrīd minētie noteikumi nosaka, ka Izglītības kvalitātes valsts dienests ir pilnvarots apkopot informāciju tikai par tiem obligātā izglītības vecumā (7 – 18) esošajiem bērniem, kuri nav reģistrēti izglītības iestāžu sarakstos. Lai veiktu visaptverošu bērnu uzskaiti, būtu nepieciešams noteikt, ka Izglītības kvalitātes valsts dienestam ir tiesības pārliecināties par atbilstošu bērna sagatavošanu pamatizglītības ieguvei ģimenē, tostarp par atbilstošu pašvaldības metodisko atbalstu bērniem;

1.3. jānodrošina uzskaite par tiem bērniem, kuri ir reģistrēti izglītības iestādēs, bet tās ilgstoši/regulāri neapmeklē. Spēkā esošie Ministru kabineta 2011.gada 1.februāra noteikumi Nr.89 „Kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi” nosaka izglītības iestādes pienākumu informēt pašvaldību par gadījumiem, kad izglītības iestādes sarakstā reģistrētais izglītojamais neapmeklē izglītības iestādi. Tomēr pašvaldības pienākumi vai rīcība šajā situācijā nav noteikta. Valstī nav vienotas pieejas (re)integrācijai izglītības sistēmā. Līdz ar to šajos gadījumos obligātās pamatizglītības ieguve nenotiek vai tiek būtiski traucēta, bet valsts rīcībā nav informācijas par šiem bērniem. Savukārt valsts finansē šādu bērnu izglītības ieguvi (princips „nauda seko skolēnam”), t.i., finanšu līdzekļi būtībā tiek izmantoti nelietderīgi;

1.4. jānodrošina uzskaite par tiem bērniem, kuri nesaņem pirmsskolas izglītības vai bērnu uzraudzības pakalpojumu, tostarp 2013.gada 16.jūlija Ministra kabineta noteikumu Nr.404 "Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība" un Nr.403 "Kārtība, kādā tiek aprēķināts un piešķirts valsts atbalsts par bērniem no pusotra gada vecuma līdz brīdim, kad tiek uzsākta obligātā bērna sagatavošana pamatizglītības ieguvei, ja bērns saņem pakalpojumu pie privātā pakalpojumu" kontekstā, kas būtībā ir saistīts ar valsts un pašvaldību pienākumu nodrošināt bērnam pirmsskolas izglītības vai bērnu uzraudzības pakalpojumu, kā arī tā finansējumu;

1.5. jānosaka pienākums aktualizēt informāciju par bērnu Valsts izglītības informācijas sistēmā tiklīdz atbildīgo iestāžu rīcībā ir jauna informācija par bērnu (t.i., iespējams atspoguļot bērna (re)integrācijas izglītībā dinamiku). Pašlaik, ievērojot Valsts izglītības informācijas sistēmas funkcionalitāti, informāciju par obligātā izglītības vecumā esošajiem bērniem, kuri nav reģistrēti izglītības iestāžu sarakstos, ir iespējams aktualizēt operatīvi, t.i., jebkurā brīdī.

2. Kapacitāte (amata vietas, finansējums). Lai Latvijas Republikā veiktu regulāru, mērķtiecīgu visu obligātā izglītības vecumā esošo bērnu uzskaiti, tai skaitā par tiem bērniem, kuri ir reģistrēti izglītības iestādēs, bet tās regulāri un ilgstoši neapmeklē, kā arī, lai sniegtu pašvaldībām atbalstu izglītojamo kavējumu novēršanā, obligātās pamatizglītības ieguves nodrošināšanā, apzinātu un koordinētu dažādu institūciju aktivitātes, tādējādi veicinot obligātā izglītības vecumā bērnu (re)integrāciju izglītības sistēmā, Izglītības kvalitātes valsts dienestam būtu nepieciešams atbilstošs normatīvais pilnvarojums (t.i., būtu jāgroza iepriekš minētie normatīvie akti) un būtu jāizveido sešas amata vietas (divas vecākā eksperta amata vietas un četras pārvaldes vecākā referenta amata vietas).

Informējam, ka Ministru kabineta 2009.gada 4.augusta noteikumi Nr.871 „Obligāto izglītības vecumu sasniegušo bērnu uzskaites kārtība” regulē kārtību, kādā Izglītības kvalitātes valsts dienests katru gadu līdz 30.janvārim, 30.aprīlim, 30.jūlijam, 30.oktobrim nodod pašvaldībām informāciju par tiem konkrētajā pašvaldībā deklarētajiem obligāto izglītības vecumu sasniegušajiem bērniem, kuri nav minēti izglītības iestāžu sniegtajā informācijā. Šo noteikumu 6.punkts paredz, ka pašvaldība saņemto informāciju par obligāto izglītības vecumu sasniegušajiem bērniem, kuri neapmeklē izglītības iestādes, pārbauda sadarbībā ar Valsts sociālās apdrošināšanas aģentūras filiāli, pašvaldības dzimtsarakstu nodaļu un policijas nodaļu, kā arī pēc bērnu atrašanās vietas noskaidrošanas kārto jautājumu par viņu mācībām izglītības iestādēs.

Lai efektīvāk nodrošinātu obligāto izglītības vecumu sasniegušo bērnu uzskaiti valstī, kopš 2012.gada Valsts bērnu tiesību aizsardzības inspekcija sadarbojas ar Izglītības kvalitātes valsts dienestu. Izglītības kvalitātes valsts dienests reizi gadā Valsts bērnu tiesību aizsardzības inspekcijai sniedz ziņas par bērniem, kuri nav minēti izglītības iestāžu sniegtajā informācijā, savukārt Valsts bērnu tiesību aizsardzības inspekcija nosūta vēstules pašvaldību sociālajiem dienestiem ar lūgumu apsekot bērnu deklarētās dzīvesvietas un noskaidrot situāciju. Lielākoties sociālie dienesti konstatē, ka norādītajās deklarētajās dzīvesvietas adresēs bērni nedzīvo, vai nu viņu faktiskā dzīvesvieta nav zināma, vai arī tiek iegūta informācija, ka bērns ar vecākiem dzīvo ārvalstīs. Tāpat ir gadījumi, kad bērns apmeklē izglītības iestādi, tomēr ziņas obligāto izglītības vecumu sasniegušo bērnu uzskaites informācijas sistēmā neparādās. Minētais norāda uz nepieciešamību uzlabot sadarbību informācijas apmaiņā starp izglītības iestādēm, Izglītības kvalitātes valsts dienestu un pašvaldībām.

Jānorāda, ka līdz šim Izglītības kvalitātes valsts dienesta mērķtiecīgas un regulāras darbības rezultātā, t.sk. iesaistot dažādas valsts un pašvaldību iestādes, triju gadu laikā ir izdevies samazināt to bērnu skaitu, par kuriem valstij un pašvaldībām nav informācijas un veicināt obligātā izglītības vecumā esošo bērnu invalīdu un ilgstoši slimojošo bērnu (re)integrāciju izglītības sistēmā[[5]](#footnote-5).

Tādējādi būtu pastiprināma un turpināma dažādu institūciju aktivitāšu koordinēšana un sadarbība bērnu uzskaites procesā.

Ņemot vērā minēto, Ministru kabinets secina, ka pašreiz nav lietderīgi līdztekus jau esošajai iedzīvotāju uzskaites sistēmai, kur ziņas tiek apkopotas un uzkrātas Iedzīvotāju reģistrā, ieviest papildus atsevišķu sistēmu un mehānismus, lai varētu konstatēt Latvijas Republikā pastāvīgi dzīvojošas personas statusu. Vienlaikus Ministru kabinets secina, ka attiecībā uz bērnu uzskaiti ir nepieciešams izvērtēt virkni pasākumus un iniciatīvas (paralēli vērtējot arī finanšu līdzekļu pieejamību katra konkrētā mērķa sasniegšanai) normatīvo aktu grozījumiem, kas varētu efektīvāk un ātrāk palīdzēt iegūt kvalitatīvāku informāciju par Latvijā dzīvojošiem bērniem, t.sk. gan jaundzimušajiem, gan obligātā izglītības vecumā esošiem. Ievērojot minēto, Izglītības un zinātnes ministrija un Veselības ministrija pašreiz ir uzsākusi darbu, lai veiktu atsevišķus norādītos pasākumus un rastu risinājumus minētajām problēmām.

Pielikumā: Ministru kabineta 2013.gada 27.augusta sēdes protokola
Nr. .§ izraksts uz 1 lp.

Iesniedzējs: Iekšlietu ministrs R.Kozlovskis

Vīza: Iekšlietu ministrijas

valsts sekretāre I.Pētersone-Godmane

S.Barks, 67219349

Sandis.Barks@iem.gov.lv

A.Zahars, 67829789

Arvids.Zahars@pmlp.gov.lv

G.Jermacāne. 67876167

Guna.Jermacane@vm.gov.lv

A.Šenberga, 67358074

Andra.Senberga@ikvd.gov.lv

L.Liepa, 67021632

Linda.Liepa@lm.gov.lv

A.Erno, 67359140

Aija.Erno@bti.gov.lv

1. Sk., piemēram, Augstākās tiesas Senāta Administratīvo lietu departamenta 2010.gada 28.jūnija sprieduma Lietā Nr.A42438207 (SKA– 424/2010) 8.punktu. [↑](#footnote-ref-1)
2. Daudzaugļu grūtniecības gadījumos, nebūtu iespējams identificēt, kuram tieši no bērniem kurš personas kods ir piešķirts, tāpat identifikācija nenotiktu gadījumos, ja bērns nebūtu dzimis medicīnas iestādē vai būtu dzimis ārpus Latvijas. [↑](#footnote-ref-2)
3. Ievērojot Bērnu tiesību aizsardzības likuma 67.panta pirmo daļu, par bērna tiesību aizsardzību atbild novada pašvaldība un republikas pilsētas pašvaldība pēc bērna dzīvesvietas. Novada (republikas pilsētas) pašvaldība ņem uzskaitē katru tās teritorijā dzīvojošo bērnu. [↑](#footnote-ref-3)
4. 2008.gadā ir izveidoti metodiskie ieteikumi „Izglītības iestādes, sociālā dienesta, bāriņtiesas un citu iestāžu kompetence starpinstitucionālajā sadarbībā, veicot preventīvo darbu un risinot vardarbības gadījumus pret bērnu”, kuros analizēta situācija un atbildīgo institūciju darbība gadījumos, kad bērns bez attaisnojoša iemesla neapmeklē izglītības iestādi. Minētie ieteikumi nav aktualizēti atbilstoši Ministru kabineta 2009.gada 4.augusta noteikumiem Nr.871 „Obligāto izglītības vecumu sasniegušo bērnu uzskaites kārtība” un Ministru kabineta 2011.gada 1.februāra noteikumiem Nr.89 „Kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi”. [↑](#footnote-ref-4)
5. Sk. Izglītības kvalitātes valsts dienesta 2012.gada publisko pārskatu -<http://ikvd.gov.lv/assets/files/2013/citi/IKVD_GP_2012.pdf> [↑](#footnote-ref-5)